**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 217 /2017**

**ΑΔΑ:** 7ΤΔ5ΩΨΑ-ΨΞΥ



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 19ο/2017 Της 10Ης ΑΠΡΙΛΙΟΥ 2017**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘ Έγκριση ή μη πρακτικού επί ενστάσεως κατά της αρ. 183/2017 Α.Ο.Ε.’’Περί έγκρισης ή μη πρακτικού δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων στο ΚΔΑΥ Ιωαννίνων (νέο)’’**

Στην Άρτα, σήμερα, ημέρα ΔΕΥΤΕΡΑ 10-04-2017 και ώρα 11:00 π.μ. στο Δημοτικό Κατάστημα του Δήμου Αρταίων συνήλθε σε έκτακτη συνεδρίαση η Οικονομική Επιτροπή του Δήμου Αρταίων, ύστερα από την **13272/10-04-2017** έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.

Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (7) μέλη:

|  |  |
| --- | --- |
| **ΠΑΡΟΝΤΕΣ**  **1. Τσιρογιάννης Χρήστος**  **(Πρόεδρος)**  **2. Ζέρβας Κων/νος**  **3. Σιαφάκας Χριστόφορος**  **4. Χαρακλιάς Κων/νος**  **5. Βλάχος Μιχαήλ**  **6. Λιλής Γεώργιος**  **7. Βασιλάκη-Μητρογιώργου**  **Βικτωρία** | **ΑΠΟΝΤΕΣ**  **1. Κοσμάς Ηλίας**  **2. Παπαϊωάννου Κων/νος** |

Στη συνεδρίαση παραβρέθηκε ως ειδικώς προσκεκλημένος Ο Γενικός Γραμματέας κ. Σερβετάς Ηλίας

Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές

Ο κ. Πρόεδρος εισηγούμενος το 1ο τακτικό θέμα: **Έγκριση ή μη πρακτικού επί ενστάσεως κατά της αρ. 183/2017 Α.Ο.Ε.’’Περί έγκρισης ή μη πρακτικού δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων στο ΚΔΑΥ Ιωαννίνων (νέο)’’** έθεσε υπόψη της επιτροπής το από 7-4-2017 πρακτικό της επιτροπής αξιολόγησης ενστάσεων κατά της αρ. 183/2017 Α.Ο.Ε. το οποίο έχει ως εξής:

Στην Άρτα και στα γραφεία του Δήμου, την 7η Απριλίου 2017, ημέρα Παρασκευή και ώρα 08.00 π.μ., συνήλθε σε συνεδρίαση, η Επιτροπή Αξιολόγησης Ενστάσεων Κατά Διαγωνιστικών Διαδικασιών Σύναψης Δημοσίων Συμβάσεων Προμηθειών, Υπηρεσιών και Δημοτικών Έργων του Δήμου Αρταίων, σε εφαρμογή του άρθρου 221, του Ν. 4412/2016, αποτελούμενη από τους :

1. Μαρία Ανδρέου, ως Πρόεδρο,
2. Σταυρούλα Τόλη, Αντιπρόεδρο και
3. Άγγελο Πετσιμέρη, μέλος ,

όπως συγκροτήθηκε με την αριθμ. 391/2016 απόφαση Οικονομικής Επιτροπής, για να προβεί στην εξέταση ενστάσεων κατά τηςαριθμ. 183/2017 απόφασης Οικονομικής **Ε**πιτροπής περί έγκρισης η μη πρακτικού δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων υλικώνν στο Κ.Δ.Α.Υ. Ιωαννίνων (νέο).

Η επιτροπή, αφού έλαβε υπόψη :

1. Την αριθμ. 5513/16-2-2017 (ΑΔΑΜ:17PROC005807144) διακήρυξη Δημάρχου Αρταίων για μεταφορά ανακυκλώσιμων υλικών στο Κ.Δ.Α.Υ. Ιωαννίνων (νέο).
2. Το από 22-3-2017 πρακτικό ηλεκτρονικού διαγωνισμού.
3. Την αριθμ. 183/2017 Απόφαση της Οικονομικής Επιτροπής περί έγκρισης η μη πρακτικού δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων υλικών στο Κ.Δ.Α.Υ. Ιωαννίνων (νέο).
4. Την αριθμ. πρωτ. 12380/4-4-2017 ένσταση της εταιρείας «ENACT Α.Ε.».

ξεκίνησε την εξέταση της ένστασης της εταιρείας «ENACT Α.Ε.». κατά τηςαριθμ. 183/2017 απόφασης Οικονομικής **Ε**πιτροπής περί έγκρισης η μη πρακτικού ελέγχου δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων υλικών στο Κ.Δ.Α.Υ. Ιωαννίνων (νέο):

* Με την παρ. 2.4.3.2 του άρθρου 2.4.3. «Περιεχόμενα φακέλου- Δικαιολογητικά συμμετοχής-Τεχνική Προσφορά» διευκρινίζεται ότι «η τεχνική προσφορά θα πρέπει να καλύπτει τις απαιτήσεις και τις προδιαγραφές που έχουν τεθεί από την αναθέτουσα αρχή με τα κεφάλαια Τεχνική Έκθεση-Περιγραφή και Συγγραφή Υποχρεώσεων του παραρτήματος Α της διακήρυξης, περιγράφοντας ακριβώς πώς οι συγκεκριμένες απαιτήσεις και προδιαγραφές πληρούνται. Περιλαμβάνει ιδίως τα έγγραφα και δικαιολογητικά, βάσει των οποίων θα αξιολογηθεί η καταλληλότητα των προσφερόμενων υπηρεσιών, με βάση το κριτήριο ανάθεσης, σύμφωνα με τα αναλυτικώς αναφερόμενα στο ως άνω Παράρτημα».
* Σύμφωνα λοιπόν με την παρ. 8, του άρθρου 10 της Τεχνικής Έκθεσης-Περιγραφής και Συγγραφής Υποχρεώσεων : « **Οι διαγωνιζόμενοι** θα καταθέσουν φάκελο τεχνικών στοιχείων, όπου θα περιέχεται πλήρης τεχνική περιγραφή του εξοπλισμού (οχήματα, cointainers) που θα χρησιμοποιηθεί. Ο εξοπλισμός τους μπορεί να είναι είτε ιδιόκτητος, είτε μισθωμένος. Τα παραπάνω θα βεβαιώνονται με υπεύθυνη δήλωση του διαγωνιζόμενου»
* Ως εκ τούτου, καθίσταται σαφές, ότι οι διαγωνιζόμενοι θα έπρεπε να καταθέσουν στον φάκελο των δικαιολογητικών-τεχνικής προσφοράς, υπεύθυνη δήλωση με αναλυτική περιγραφή του εξοπλισμού ο οποίος θα είναι ιδιόκτητος ή μισθωμένος. Τα παραπάνω στοιχεία μπορούσαν κάλλιστα να περιληφθούν στο έντυπο ΤΕΥΔ, στην παράγραφο χρήσης του τεχνικού εξοπλισμού, παρότι, πράγματι, κάτι τέτοιο, δεν αποσαφηνίζεται στη διακήρυξη. Δεδομένου ότι υπάρχει η ασάφεια αυτή, από τη στιγμή που η διακήρυξη ζητά την προσκόμιση των στοιχείων αυτών, υπό τη μορφή υπεύθυνης δήλωσης, θα έπρεπε η εταιρεία «ENACT A.E.», αν όχι στο έντυπο ΤΕΥΔ, τουλάχιστον σε ένα απλό έντυπο της κοινής υπεύθυνης δήλωσης να συμπεριλάβει όλα τα παραπάνω στοιχεία, και να την προσκομίσει στο φάκελό των Δικαιολογητικών-Τεχνικής Προσφοράς. Παρόλα αυτά, στο έντυπο ΤΕΥΔ που κατέθεσε η εταιρεία «ΕΝΑCT Α.Ε.», στην παράγραφο της περιγραφής του τεχνικού εξοπλισμού, υπάρχει μία απλή αναφορά του προς χρήση εξοπλισμού, χωρίς τις αναλύσεις και τα στοιχεία που ζητά η διακήρυξη (άρθρα 2.2.6, 2.4.3) και η Τεχνική Περιγραφή-Συγγραφή Υποχρεώσεων, ενώ ούτε σε κάποιο άλλο έντυπο απλής υπεύθυνης δήλωσης περιλαμβάνονται τα παραπάνω στοιχεία. Επομένως, η συμπλήρωση του εντύπου ΤΕΥΔ, που κατέθεσε η εταιρεία «ENACT A.E.» ως προς την παράγραφο της περιγραφής του τεχνικού εξοπλισμού, θεωρείται ελλιπής και δεν καλύπτει τις προϋποθέσεις και τους όρους που θέτει η διακήρυξη, ενώ και ο φάκελος των Δικαιολογητικών-Τεχνικής Προσφοράς που κατέθεσε η εταιρεία «ENACT A.E.», θεωρείται ελλιπής από τη στιγμή που δεν περιλαμβάνει, έστω κάποια υπεύθυνη δήλωση στην οποία θα περιγράφονται αναλυτικά τα παραπάνω στοιχεία.

**Καταλήγοντας, θεωρούμε ότι, σωστά η επιτροπή διενέργειας του διαγωνισμού απέρριψε την προσφορά της εταιρείας «ENACT A.E.» για τους λόγους που αναλύονται παραπάνω, όπως επίσης και για τους ίδιους λόγους απορρίπτεται η με αριθμ. 12380/4-4-2017 ένσταση της εταιρείας «ΕΝΑCT A.E.» κατά της με αριθμ. 183/2017 απόφασης Οικονομικής Επιτροπής περί έγκρισης η μη πρακτικού ελέγχου δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων υλικών στο Κ.Δ.Α.Υ. Ιωαννίνων (νέο).**

Ακολούθησε διαλογική συζήτηση και στη συνέχεια ο κ. Πρόεδρος κάλεσε την επιτροπή να αποφασίσει σχετικά

**Η ΟΙΚΟΝΟΜΙΚΗ ΕΠΙΤΡΟΠΗ**

Αφού έλαβε υπόψη διατάξεις των άρθρων 158 & 160 του Ν. 3463/2006, Ν.3852/2010 και το από 7-4-2017 πρακτικό της Επιτροπής αξιολόγησης ενστάσεων

**ΑΠΟΦΑΣΙΖΕΙ ΟΜΟΦΩΝΑ**

**Α.** Εγκρίνει σύμφωνα με το ιστορικό της παρούσης το από 7-4-2017 πρακτικό της επιτροπής αξιολόγησης ενστάσεων κατά της αρ. 183/2017 Α.Ο.Ε., με το οποίο απορρίπτεται η με αριθμ. 12380/4-4-2017 ένσταση της εταιρείας «ΕΝΑCT A.E.» κατά της με αριθμ. 183/2017 απόφασης Οικονομικής Επιτροπής ‘’περί έγκρισης η μη πρακτικού ελέγχου δικαιολογητικών συμμετοχής-τεχνικής προσφοράς του διαγωνισμού για την μεταφορά ανακυκλώσιμων υλικών στο Κ.Δ.Α.Υ. Ιωαννίνων (νέο)’’.

**Β.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 217 /2017**

**Ο ΠΡΟΕΔΡΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

**ΤΣΙΡΟΓΙΑΝΝΗΣ Κ. ΧΡΗΣΤΟΣ**

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*